Поштовани ученици 7. разреда,

до сада смо научили положај, границе и разуђеност обала Јужне Америке, а данас је на реду РЕЉЕФ ЈУЖНЕ АМЕРИКЕ

Јужна Америка је део прастарог копна Гондване. У њеном рељефу могу се издвојити три природне целине: Анди на западу, Бразилска и Гујанска висораван (планине) на истоку, и пространи басен Амазоније између њих.

АНДИ или Кордиљери Јужне Америке су младе набране планине са више живих и угашених вулкана. Они представљају продужетак Кордиљера и пружају се дуж западног обода континента (од Карипског мора до Огњене земље). Највиши врх Анда и целе Јужне Америке је Аконкагва (6.960 m). Анди припадају Ватреном појасу Пацифика, па су чести земљотреси и вулканске ерупције.

АМАЗОНИЈА је равница у сливу Амазона, највећа низија жарког појаса. Захвата површину од 5 милиона km². Пружа се између Анда на западу и Атлантског океана на истоку и између Бразилских планина на југу и Гијанских на северу. Амазон извире у Андима на висини од 4840 m, а улива се у Атлантски океан. По количини воде и величини слива, то је прва, а по дужини тока – друга река на свету. Дужина Амазона је 6400 km.

На истоку континента издижу се БРАЗИЛСКЕ и ГУЈАНСКЕ ПЛАНИНЕ, најстарији део континента. Гујанске планине се налазе у североисточном дели Јужне Америке, између долине Оринока на северу и Амазонске низије на југу. Бразилске планине су благо заталасана висораван на истоку Јужне Америке, највећим делом налазе се у Бразилу, а мањим у Уругвају, Парагвају и Аргентини.

ПАТАГОНИЈА је висораван у јужном делу Јужне Америке. Простире се између реке Рио Негро и Магелановог мореуза, Анда и Атлантског океана.

Ваш задатак је да обележите планине, низије и висоравни, и највећу реку Јужне Америке на немој карти (карта 1. –на којој су већ обележене границе и облици разуђености), уз помоћ атласа:

планине и висоравни - браон боја; низије - зелена боја; река - плава боја

1. Анди - планински систем (највиши врх: Аконкагва 6960 m– такође обележити)
2. Амазон - река
3. Амазонија - низија
4. Бразилске планине
5. Гвајанске планине
6. Гран Чако - низија
7. Патагонија - висораван

Поздрав од наставнице географије